Қуыршақ театры көрерменмен қауышты
"Қуыршақ театры көрерменмен қауышты"|"https://qamshy.kz/kz/article/64308-quyrshaq-teatry-korermenmen-qauyshty"
TITLE: Қуыршақ театры көрерменмен қауышты
URL: https://qamshy.kz/kz/article/64308-quyrshaq-teatry-korermenmen-qauyshty
META: "Қуыршақ театры көрерменмен қауышты"|"https://qamshy.kz/kz/article/64308-quyrshaq-teatry-korermenmen-qauyshty"
TOTAL WORDS: 178
DATE: 06:47, 15 мамыр 2021
AUTHOR(S): Қамшыгер
TEXT: Талғампаз, тәуелсіз, жүрегі тазалықтан тұратын кішкентай көрермендердің жүрегінен орын алған тәрбие мектебі Мемлекеттік қуыршақ театры араға аздаған үзіліс салып, көрермендерін сахнадан қуантуға дайын. Өзінің даму жолында батыл тәжірибелері арқылы жаңа премьералар, қызықты айдарлар, тағылымды жобалар ұсынып жүрген театр ұжымы тағы да балаларға базарлық дайындауда. Ізгі қасиеттерге баулып, қайырымдылық пен мейірімділікке үндейтін театр репертуарындағы үздік қойылымдарды сахнадан тамашалау мүмкіндігі туғанын қуана хабарлаймыз. Мөлдір мекен ұсынар тағылымды, тәрбиелік мәні зор спектакльдер толассыз ақпарат пен ғаламтор торынан бір сәтте арылып, ғажайып пен жақсылық әлеміне жетелейді. Балалар қойылымдағы кейіпкерлермен кейде тілдесіп, кейде қиындықтардан шығуына көмектесіп, соңында жақсылық мекендеген мейірімді әлемді бірге құрады. Бүлдіршіндердің ой-өрісін кеңейтіп, адалдыққа, еңбексүйгіштікке баулитын қуыршақ театрының қойылымдарынан қапы қалмаңыздар. Өнер ордасының басты мақсаты &ndash; балаларды театр әлеміне қызықтыра отырып, өнер арқылы өмірге үйрету болса, театр өз миссиясын орындауда тынбай еңбектеніп келеді. Оңтүстік астананың мәдени орталықтарын жаз мезгілінде көргісі келетін қала қонақтары үшін жаз мезгілінде де демалыссыз жұмыс жасайтын театр ұжымы жағымды жаңалықтарымен қуантуға дайын. Естеріңізге сала кетейік, әр көрерменіміздің қауіпсіздігін сақтау және вирустың таралуына жол бермеу мақсатында көрермендер театр ғимаратына &laquo; ASHYQ&raquo; мобильді қосымшасы арқылы кіргізіледі. Бейбіт ӘЛКЕЕВА
